EkBass/fiwiki-20250220-pages-articles huggingface dataset:
Mosaiikkibetoni

Mosaiikkibetoni on paikallavalettu tai tehdasvalmisteisista laatoista tehty pinnaltaan täplikkään kirjava lattianpäällyste. Mosaiikkibetonista valmistetaan myös esimerkiksi tehdasvalmisteisia askel- ja rintalankkuja portaisiin. Materiaalina mosaiikkibetoni on kulutusta kestävää ja helppohoitoista. ==Yleistä== Mosaiikkibetoni valmistetaan sementin, kiviaineksen, veden ja väriaineiden seoksesta. Pinnan täplikkyys tulee esille, kun betonin pinta hiotaan. Näin saadaan näkyviin betonin kivirakeet, kooltaan 0–12 mm. Pinnan ulkonäköä voidaan vaihdella valitsemalla erivärisiä ja erikokoisia kivirakeita, massan eri väriaineita ja erilaisia muotoja valettavalle kappaleelle. ==Paikallavalettu mosaikkibetoni== Paikallavalettu mosaiikkibetoni sementoidaan valun ja hionnan jälkeen. Näin saadaan hionnassa esiin tulleet huokoset ja halkeamat umpeen. Seuraavaksi tehtävän hienohionnan jälkeen lattia pestään ja suojakäsitellään. Suojakäsittelyaine estää likaa imeytymästä betonin huokosiin. Kuten muutkin betonit, mosaiikkibetoni kutistuu kuivuessaan, jolloin siihen syntyy helposti halkeamia. Jakamalla paikallavalettu lattiapinta listoilla pienempiin osiin ei kutistumisrako ilmaannu keskelle laattaa vaan listasaumaan. Lisäksi jakolistoilla voidaan kuvioida lattiaa. Eri osiin voidaan myös käyttää eriväristä massaa tai kiviainesta. Jakolistat ovat yleensä messinkiä, ruostumatonta terästä tai muovia, aiemmin käytettiin myös sinkkisiä listoja. Mosaiikkibetoni tarvitsee alleen kuormaa kantavana rakenteena toimivan betonilaatan. Pintaan tulevan mosaiikkibetonivalun paksuus on normaalisti 50–70 mm. Jos joudutaan tekemään ohuempi 30 mm laatta, käytetään polymeerisementtibetonia eli muovibetonia. Tällöin betonimassaan lisätään polymeeridispersiota, joka parantaa tiiviyttä ja tartuntaa alustaan. ==Tehdasvalmisteinen mosaiikkibetonilaatta== Mosaiikkibetonilaatta on joko valettu kahdesta erilaisesta betonikerroksesta, alapuoli tavallisesta betonista ja pinta mosaiikkibetonista, tai se on tyypiltään yksikerroslaatta, joka on kokonaan mosaiikkibetonia. Tehdasvalmisteisen mosaiikkibetonilaatan paksuus on 16–28 mm. Laatat ladotaan asennusbetonin päälle ja saumataan tiiviiksi lattiapinnaksi. Uudemmat 16–19 mm paksut yksikerroslaatat asennetaan samoin kuin kaakelilaatat. Laattojen koko on yleensä 297 × 297 mm tai 400 × 400 mm. ==Katso myös== * Betonipäällyste ==Lähteet== * Betoni 2000:2 s. 18–21, . * Betoni 2002:3 s. 89. * Betoni 2005:1 s. 40–43. * Mosaiikibetoni, yleiset laatuvaatimukset, 1979, RT-kortti 31-10066. * * Luokka:Betoni
Närästys

Närästys on polttava tunne rintalastan takana. Närästyksen aiheuttaa yleensä refluksi eli mahalaukun happaman sisällön pääsy väärään suuntaan eli ruokatorveen. Närästykselle altistavat muun muassa rasvainen ruoka, tulinen ruoka, runsas syöminen, suklaa, kahvi, väkevät alkoholit ja happamat mehut, tupakointi, yövalvominen, tai elimellinen vika, kuten esimerkiksi palleatyrä. Jos refluksi on kroonista, tilaa kutsutaan refluksitaudiksi. Närästys on useimmiten lievä sairaus ilman vakavia komplikaatioita. Närästystä esiintyy kaiken ikäisillä ja se on hyvin yleinen oire. Arvioidaan, että enemmän kuin joka kymmenes kokee sitä viikoittain ja että suomalaisista jopa 30 prosentilla sitä esiintyy ajoittain. Jo pienillä vauvoilla voi esiintyä närästyksen aiheuttamaa yskää tai kipuilua, kun ruokatorvi on tulehtunut. Lapsella tila ei välttämättä johdu ravinnosta vaan siitä, että mahansuu eli kardia on rakenteellisesti löysä. Lasten närästystä osataan epäillä harvoin, mutta se voi pitkittyessä johtaa jopa Sandifferin oireyhtymään (kipukrampit), syönnin vaikeutumiseen ja kehityksen viivästymiin. Usein lasten närästys diagnosoidaan poissulkemalla, lääkekokeiluiden avulla. Myös pH-mittaus on osin käytössä, lääkäristä ja sairaalasta riippuen. Epätyypillisiä oireita närästykselle ovat muun muassa astmatyyppinen yskä ja liki sydänkohtausta muistuttava rintakipu. Pitkittynyt yskäkin voi olla oire närästyksestä. Hoitamaton närästys voi myös laukaista astmakohtauksen, vaurioittaa hampaan kiillettä ja lisätä syöpäriskiä. Pitkään jatkunut hoitamaton närästys voi altistaa ruokatorven syövälle tai ruokatorven repeytymiseen. Närästyksen voi poistaa nopeasti nauttimalla vatsan happamuuden neutraloivaa ainetta (esimerkiksi kalsiumin ja magnesiumin karbonaattisuoloja sisältävää lääkettä eli antasidia). Pidempiaikaisia vaikutuksia saa mahan protonimoottorin suolahapon muodostusta hillitsevillä lääkkeillä eli PPI-lääkkeillä (esimerkiksi dekslansopratsolia, esomepratsolia, lansopratsolia, omepratsolia, pantopratsolia, rabepratsolia tai tenatopratsolia sisältävä lääke). Yölliseen närästykseen saattaa auttaa sängyn pääpuolen korottaminen, ei kuitenkaan lisäämällä tyynyjä, vaan laittamalla sängyn jalkojen alle 10–15 cm korotuksen. Mikäli lääkehoito ei auta tai oireet ovat epätyypillisiä, voidaan tehdä ruokatorven ja mahalaukun tähystys eli gastroskopia. ==Lähteet== Luokka:Ruoansulatuselinten oireet Luokka:Seulonnan keskeiset artikkelit
Apua anovat kädet

Juutalaispakolaisten muistomerkki eli Apua anovat kädet on veistos Helsingin Ullanlinnassa rinteessä lähellä Makasiiniterminaalia. Teoksen ovat suunnitelleet Rafael Wardi ja Niels Haukeland ja se paljastettiin 5. marraskuuta 2000. Veistos on omistettu kahdeksan Suomen natsi-Saksaan toisen maailmansodan aikana luovuttaman juutalaispakolaisen muistolle. Heistä vain yksi selvisi natsien tuhoamisleireiltä elävänä. Muistomerkissä on seuraava omistusteksti: > Edessäsi avautuvasta Eteläsatamasta Suomen valtiollinen poliisi lähetti 6. > marraskuuta 1942 kahdeksan Suomeen vastaanotettua juutalaista pakolaista > Tallinnaan luovutettaviksi Saksan viranomaisille ja sitä tietä Polttouhriin. > :Heinrich Huppert * 26.11.1896 Wien, k. Auschwitz :Kurt Huppert * 29.8.1931 > Wien, k. Auschwitz :Frans Olof Kollmann * 15.5.1941 Helsinki, k. Auschwitz > :Georg Kollmann * 19.11.1912 Wien, k. 3.10.1992 Hadeia, Israel :Janka > Kolmann (Holocer) * 10.9.1910 Nyiregyhaza, k. Auschwitz :Elias Kopelowsky * > 22.9.1882 Ilgen, k. Auschwitz :Hans Robert Martin Korn * 26.6.1919 Bielitz, > k. Auschwitz :Hans Eduard Szybilski * 29.8.1907 Elberfeld, k. Auschwitz > Heillekin minä luon kunniakkaan muistomerkin ja nimen pyhäkössäni ja > muurieni sisäpuolella. (Jesaja 56:5) == Katso myös == * S/S Hohenhörn == Lähteet == Luokka:Helsingin patsaat ja veistokset Luokka:Ullanlinna Luokka:Holokausti
Kunnia

Kunnia tarkoittaa yleistä arvostusta ja mainetta, joka voi koskea yksilöä tai ryhmää. Lähes kaikissa kulttuureissa on erilaisia käsityksiä eri ryhmien tai sukupuolten kunniallisuudesta; on esimerkiksi mieskunnia ja naiskunnia. Kulttuureja, joissa kunnia on erityisen korostunut, voidaan kutsua kunniakulttuureiksi. Kunniakulttuureille on ominaista, että loukkaukset kostetaan välittömästi ja väkivaltaisesti ja toisten tahatonta loukkaamista vältetään tarkasti. Kunniakulttuuri esiintyy usein oloissa, joissa omaisuus on siirrettävää (esimerkiksi elinkeinona paimentolaisuus) ja lakien vaikutus vähäinen (esimerkiksi rajaseudut, rikolliset alakulttuurit). Tällaisissa oloissa on itsensä ja omaisuutensa suojelemiseksi tärkeä näyttää voimakkaalta.http://www.psych.upenn.edu/courses/psych170_601_Spring2004/honorcult.ppt ==Katso myös== * Häpeä * Kunnianloukkaus * Kunniaväkivalta ==Lähteet== ==Aiheesta muualla== * Luokka:Sosiaaliset suhteet
Abé

Abé on nigeriläis-kongolainen kieli, jota puhutaan Norsunluurannikolla. Vuonna 1995 abén puhujien määräksi arvioitiin 170 000 henkeä,Ethnologue: Abé Viitattu 25.12.2014. joista suurin osa asuu Norsunluurannikon eteläosassa. Kielelle on käännetty osia Raamatusta 1967–1980. ==Lähteet== Luokka:Norsunluurannikon kielet
Kappa (taruolento)

Kappa () on japanilaisessa perinteessä kilpikonnamainen olento, joka elää järvissä. Se muistuttaa suuresti eurooppalaista taruolentoa näkkiä, joka elelee myös vedenalaisessa kaupungissa. Kappa on kuitenkin peikkomainen ja vihreä, kun taas näkki muistuttaa lähinnä ihmistä. Kapan kasvot kuvataan yleensä joko kilpikonnan kasvoiksi tai inhimillisemmiksi, ihmiskasvoja hiukan muistuttaviksi apinan kasvoiksi. Useimmiten kapoilla on nokka, mutta osalle on kuvattu ihmismäisempi suu. Olennolle on yleensä kuvattu myös sammakon raajat ja kilpikonnan kilpi. Kappa söi ravinnokseen ihmislihaa. Siltä saattoi pelastua kumartamalla sille, jolloin kappa japanilaiseen tapaan kumarsi takaisin. Silloin sen päälaella ollut taikavoimia antanut neste valui maahan. Toinen vaihtoehto oli antaa kapalle kurkku tai meloni, jota se piti vielä suurempana herkkuna, kuin ihmislihaa. Henkiolentoina kapat on kuvattu arvaamattomiksi, mutta kapat eivät silti olleet pahoja henkiä. Usein kapat onkin kuvattu oikeudentuntoisiksi ja hirviömäisyydestään huolimatta kunniallisiksi. == Populaarikultturissa == J. K. Rowling lainasi kappa-olentoa kirjassa Harry Potter ja Azkabanin vanki. Kappa-hirviö esiintyy myös Muumilaakson tarinoita -sarjan jaksossa Kiirehdi, Nuuskamuikkunen. Myös eräässä Aku Ankan taskukirjan tarinassa, Taskarissa 264 Käteinen kiertoon, tarinassa Kappa, kappa, hei! esiintyy kappa-yhdyskunta, ja eräs kappa paremminkin. Elokuvassa Teinimutanttininjakilpikonnat III 1600-luvun japanilaiset uskovat Turtlesien olevan kappoja. == Lähteet == * Unknownexplorers.com - Kappa. Luokka:Taruolennot Luokka:Kryptozoologia Luokka:Japanilainen mytologia Luokka:Seulonnan keskeiset artikkelit
Wig Wam

Wig Wam on vuonna 2001 Norjan Østfoldissa perustettu glam metal -yhtye. Yhtyeen musiikki ja pukeutumistyyli jäljittelevät 1980-luvun glam metal -yhtyeille ominaista tyyliä. Yhtyeen tunnetuimpia kappaleita ovat ”I Turn to You”, ”Crazy Things”, ”Hard to Be A Rock’n’Roller”, ”Gonna Get You Someday” ja Norjaa vuoden 2005 Eurovision laulukilpailussa edustanut ”In My Dreams”. == Historia == Wig Wam perustettiin Østfoldissa vuonna 2001. Ennen yhtyeen perustamista kaikki jäsenet olivat olleet tiiviisti kiinni musiikkibisneksessä ja soittaneet yhtyeissä Dream Police, Artch, Sha-Boom, Ole Evenrud and Alien tai tehneet jopa soolouraa. Wig Wam teki paljon töitä menestyksensä eteen soittaen Norjassa useita konsertteja. Se nousi pian yhdeksi menestyneimmistä norjalaisista liveyhtyeistä. Vuonna 2004 yhtye julkaisi debyyttialbuminsa 667... The Neighbour of the Beast, jolla viitataan sekä raamatulliseen Pedon lukuun että brittiläisen Iron Maidenin klassikkoalbumiin The Number of the Beast. Albumi saavutti huomattavaa menestystä hittikappaleen ”I Turn to You” ansiosta. Seuraavana vuonna yhtye osallistui singlehitillään ”In My Dreams” Eurovision laulukilpailuihin ja sijoittui yhdeksänneksi. Sen jälkeen julkaistiin toinen albumi Hard to Be a Rock’n’Roller. Levyllä on vaikutteita yhtyeen tärkeimmältä innoittajalta, Kissiltä. Maaliskuussa 2006 julkaistiin yhtyeen kolmas studioalbumi Wig Wamania. Tämäkin albumi oli menestys, ja Wig Wamista oli tullut todella suosittu. Albumi muistetaan erityisesti hittikappaleesta ”Gonna Get You Someday”. Yhtyeen neljäs studioalbumi, Non Stop Rock N’ Roll, ilmestyi 22. tammikuuta 2010. Vuonna 2014 Wig Wam ilmoitti lopettavansa. Marraskuussa 2019 Wig Wam ilmoitti yhtyeen jälleenyhdistymisestä vuoden 2020 Tons of Rock -festivaalilla, Oslossa, antamatta enempää tietoa tulevaisuuden näkymistä tämän tapahtuman jälkeen. Yhtye julkaisi uuden singlen, Never Say Die, 27. lokakuuta 2020. == Kokoonpano == * Glam (Åge Sten Nilsen) – laulu * Teeny (Trond Holter) – kitara * Flash (Bernt Jansen) – basso * Sporty (Øystein Andersen) – rummut == Albumit == *667 ... The Neighbour of the Beast (2004) *Hard to Be a Rock'n'Roller (2005) *Wig Wamania (2006) *Live in Tokyo (2007) *Non Stop Rock N' Roll (2010) *Wall Street (2012) *Never Say Die (2021) *Out of the Dark (2023) ==Lähteet== Luokka:Norjalaiset hard rock -yhtyeet Luokka:Norjalaiset metalliyhtyeet Luokka:Glam rock -yhtyeet Luokka:Glam metal -yhtyeet Luokka:Vuoden 2005 euroviisuedustajat Luokka:Norjan euroviisuedustajat
Schnappi

Schnappi, das kleine Krokodil on saksalaisen lasten piirretyn pieni krokotiili, joka "esittää" listaykköseksi useissa Euroopan maissa talvella 2004–2005 nousseen samannimisen laulun. Schnappi on päähenkilö saksalaisen lastenohjelman Die Sendung mit der Maus piirretyissä tarinoissa. Tarinoissa Schnappi muun muassa laulaa elämästään Egyptissä. Tämä saksankielinen laulu esitettiin ensimmäisen kerran vuonna 2001. Sen esittäjä on tuolloin kuusivuotias Joy ja kirjoittaja hänen tätinsä Iris Gruttmann. Vuonna 2004 Schnappista tuli suosittu Internetissä ja kun se julkaistiin CD-singlenä Saksassa joulukuussa 2004, se nousi pop-listan ykköseksi 3. tammikuuta 2005. Tämän lisäksi se nousi ykköseksi Itävallassa, Belgiassa, Alankomaissa, Norjassa ja Ruotsissa. Luokka:Saksan musiikki Luokka:Lastenmusiikki Luokka:Lastenohjelmat Luokka:Kuvitteelliset matelijat
Paperihaava

Paperihaava syntyy, kun paperiarkki tai muu litteä, teräväreunainen esine viiltää ihoon haavan. Paperihaava aiheuttaa usein huomattavaa kipua siihen nähden, että verenvuoto on vähäistä. Tämä johtuu siitä, että paperihaavan muoto ärsyttää monia ihon tuntoreseptoreita samanaikaisesti ja verenvuodon vähyys pitkittää reseptoreiden altistumista ilmalle. Lisäksi tällaiset haavat syntyvät tyypillisesti sormiin, joissa tuntoreseptoreita on erityisen tiheässä. Samanlaisia haavoja syntyy helposti myös joidenkin heinäkasvien lehdistä. == Lähteet == Luokka:Traumat
Elisabet

Elisabet tai Elizabeth voi tarkoittaa seuraavia: == Henkilöt == === Hallitsijoita === *Elisabet I (1533–1603), Englannin ja Irlannin kuningatar 1558–1603 * Elisabet II (1926–2022), Yhdistyneen kuningaskunnan kuningatar 1952–2022 * Elisabet (1709–1762), Venäjän keisarinna 1741–1762 === Muita kuninkaallisia === * Elisabet Kiovalainen (1027–1070), Norjan kuningas Harald Ankaran puoliso, Kiovan suuriruhtinas Jaroslav Viisaan tytär * Elisabet Pyhä (1207–1231), unkarilainen prinsessa ja pyhimys * Elisabet Itävaltalainen (1436-1505), Puolan kuningatar * Yorkin Elisabet (1466–1503), Henrik VII:n puoliso ja Henrik VIII:n äiti * Elisabet Itävaltalainen (1501–1526), alk. Isabella (1501–1526), Itävallan prinsessa, Ruotsin, Tanskan ja Norjan kuningatar, kuningas Kristian II:n puoliso * Elisabet Itävaltalainen (1554–1592), Ranskan kuningatar * Elisabeth Ludovika von Bayern (1801–1873), saksalainen prinsessa ja Preussin kuningatar, kuningas Fredrik Vilhelm IV:n puoliso * Elisabet, "Sissi" (1837–1898), Itävallan keisarinna * Elisabet (1843–1916), Romanian kuningatar * Elisabet (1876–1965), Belgian kuningatar * kuningataräiti Elisabet (1900–2002), Yrjö VI:n puoliso ja Elisabet II:n äiti * Elisabet (1935–2018), Tanskan prinsessa, prinssi Knudin tytär * Elisabet (s. 1936), Jugoslavian prinsessa * Elisabeth (s. 2001), Belgian kruununprinsessa === Muita === * Elisabet, Raamatun henkilö, Johannes Kastajan äiti * Elizabeth sukunimenä: ** Shannon Elizabeth (s. 1973), yhdysvaltalainen näyttelijä ja malli == Paikkoja == * Elisabeth, Brysselin metron asema * Elizabeth, Adelaiden esikaupunkialue Australiassa * Elizabeth, kunta Coloradon osavaltiossa Yhdysvalloissa * Elizabeth, kunta Illinois'n osavaltiossa Yhdysvalloissa * Elizabeth, kunta Indianan osavaltiossa Yhdysvalloissa * Elizabeth, kunta Lousianan osavaltiossa Yhdysvalloissa * Elizabeth, kaupunki Länsi-Virginian osavaltiossa Yhdysvalloissa * Elizabeth, kaupunki New Jerseyn osavaltiossa Yhdysvalloissa * Elizabeth, kunta Pennsylvania osavaltiossa Yhdysvalloissa * Elizabeth Township, township Pennsylvanian osavaltiossa Yhdysvalloissa * Elisabeth-Sophien-Koog, kunta Schleswig-Holsteinissa, Saksassa == Muuta == * Elisabet, naisen etunimi * Elisabet, elokuva vuodelta 1998.
Pentium Extreme Edition

Pentium Extreme Edition on Intelin prosessorituotesarjalle annettu nimi, joka esiteltiin kevään 2005 Intel Developers Forum -tapahtumassa. Suoritin perustuu tuplaytimelliseen Pentium D:hen, mutta siinä on hypersäikeistys kytketty päälle, joten useaa suoritinta tukevat käyttöjärjestelmät näkevät 4 loogista suoritinta (2 x 1 fyysista ydintä). Suoritin tukee myös EM64T:tä ja NX-bittiä. Siinä on myös ei-lukittu kerroin ylikellotuksen sallimiseksi. Varhaisimpien tehokkuusraporttien mukaan suoritin on vakaa 3,8 gigahertsiin asti ilmajäähdytyksellä. Pentium Extreme Edition julkaistiin alkuvuonna 2005, hintaluokkana $999,99 (OEM) tai $1200 (Retail). ==Katso myös== *Pentium D *Luettelo Intelin prosessoreista Pentium Extreme Edition en:Pentium D#Smithfield XE
Borsod-Abaúj-Zemplén

Borsod-Abaúj-Zemplén on lääni Koillis-Unkarissa. Se rajautuu Nógrádin, Hevesin, Jász-Nagykun-Szolnokin, Hajdú-Biharin ja Szabolcs-Szatmár-Beregin lääneihin sekä pohjoisessa Slovakiaan. Läänin pinta-ala on 7 247 km² ja väkiluku arviolta 667 594 (vuonna 2015). Läänin pääkaupunki on Miskolc. Muita tärkeitä kaupunkeja ovat Sátoraljaújhely, Ózd, Tiszaújváros sekä viinien kaupunki Tokaj ympäröivine viinialueineen. Alue on suurelta osin mäkistä maastoa, ja sen länsiosassa kohoaa Bükkvuoristo. Kaakossa Tiszajoen ympäristössä maasto on tasaisempaa. Tiszan sivujokia ovat Sajó ja Bodrog. == Lähteet == == Aiheesta muualla ==
Harppi

Harppi on piirtämiseen tai mittaamiseen tarkoitettu työväline. Sillä voi piirtää täydellisen ympyrän. Se on varustettu kääntyvällä mekanismilla, joka yhdistää toisiinsa kaksi vartta. Joissakin harpeissa on myös kiinteä mitta- asteikko, josta näkee piirrettävän ympyrän säteen. Harppia käytetään tavallisesti ympyrän ja kaarien piirtämiseen sekä niiden mittaamiseen. Harppi ja viivain ovat klassisen geometrian konstruktiotehtävissä käytettävät idealisoidut piirustusvälineet. Ympyrän kehä voidaan jakaa harpilla yhtä pitkiin osiin tiedettäessä ympyrän säde. Jakaminen tapahtuu kierrettäessä ympyrän kehä. Aikaisemmin harppia on käytetty myös paksuuden ja putken sisäpinnan mittaamiseen. Harppia käytetään myös opiskelussa, varsinkin matemaattisilla aloilla. Harppi on myös tärkeä apuväline merenkulun karttanavigoinnissa. ==Lähteet== *Pieni tietosanakirja Luokka:Geometria Luokka:Mittalaitteet Luokka:Matemaattiset apuvälineet Luokka:Opiskeluvälineet Luokka:Tekninen piirtäminen Luokka:Esiteolliset keksinnöt
Bács-Kiskun

Bács-Kiskun on lääni Etelä-Unkarissa. Se rajautuu Baranyan, Tolnan, Fejérin, Pestin, Jász-Nagykun-Szolnokin ja Csongrádin lääneihin sekä etelässä Serbiaan. Läänin pääkaupunki on Kecskemét. Muita tärkeitä kaupunkeja ovat Kiskunfélegyháza, Kiskunhalas ja Baja. Läänin pinta-ala on 8 443 km² ja sen väkiluku arviolta 513 687 (vuonna 2015). Lääni on osa Unkarin Suurta alankoa (Alföld) ja rajautuu lännessä Tonavaan ja idässä osittain Tiszaan. Läänin matalimman ja korkeimman kohdan välillä on korkeuseroa 80 metriä. Nimi Kiskun ("Pieni Kumania") tulee kumaaneilta, jotka asettuivat tänne asumaan vuonna 1240 mongolien hyökkäysten laannuttua Euroopassa. == Lähteet == == Aiheesta muualla ==
Baranya

Baranya on lääni Etelä-Unkarissa. Se rajautuu Somogy'in, Tolnan ja Bács- Kiskunin lääneihin sekä etelässä Kroatiaan. Läänin pääkaupunki on Pécs. Muita kaupunkeja ovat Komló, Mohács, Szigetvár ja Siklós. Näistä Mohács on tullut kuuluisaksi siellä vuosina 1526 ja 1687 käydyistä suurista taisteluista. Läänin pinta-ala on 4 430 km² ja sen väkiluku arviolta 371 110 (vuonna 2015). Drava-joki muodostaa läänin etelärajan ja Tonava itärajan. Alueen pohjoinen osa on kumpuilevaa maastoa ja eteläosa on tasankoa. Ilmasto on aurinkoinen. == Lähteet == == Aiheesta muualla ==
Etninen puhdistus

Etninen puhdistus tarkoittaa johonkin epätoivottuun etniseen ryhmään kuuluvien ihmisten poistamista alueelta, jotta alueen demografinen koostumus saataisiin muutettua halutunlaiseksi. Poistaminen voi tapahtua karkottamalla tai surmaamalla. Termi on käännöslaina serbokroatian kielestä, etnicko ciscenje. Jugoslavian media otti sen käyttöön 1980-luvun alussa kuvaamaan Kosovon albaanien väitettyä politiikkaa, jolla tavoiteltiin Kosovosta etnisesti homogeenistä albaanialuetta serbiväestö karkottamalla. Seuraavalla vuosikymmenellä termiä käytettiin runsaasti Jugoslavian hajoamissodissa. Sosiologi Michael Mann on sijoittanut etnisen puhdistuksen jatkumolle, johon kuuluvat myös assimilointi ja kansanmurha. Vaikka termi on uusi, etnisiä puhdistuksia on tapahtunut kaikkina historian aikakausina. Suuret ja pienet valtiot ovat suorittaneet etnisiä puhdistuksia joskus osana politiikkaansa ja joskus jopa kansainvälisiin sopimuksiin nojaten. Joskus etnisen puhdistuksen taustalla on ollut ennakkoluulo, viha tai kosto, tai pelko ryhmän aiheuttamasta vaarasta. Etnisiä puhdistuksia suoritti paljon jo muinainen Assyria, joka siirsi valloittamiensa alueiden kansat vieraille maille ja korvasi heidät uudisasukkailla. Keskiajalla etnisten puhdistusten kohteeksi joutuivat useimmin uskonnolliset ryhmät. Nationalismin nousun myötä etnisten puhdistusten kohteeksi ovat joutuneet nykyaikana kansallisvaltioiden vähemmistökansat. 1900-luvun esimerkkejä etnisistä puhdistuksista ovat väestönvaihdot Kreikan, Bulgarian ja Turkin välillä 1910-luvulla, Intian jakoon, Israelin valtion syntyyn ja Kyproksen jakoon liittyvät väestönsiirrot, Turkin suorittama armenialaisten kansanmurha, natsien suorittama juutalaisten kansanmurha sekä hutujen suorittama tutsien kansanmurha. Neuvostoliitossa Stalinin hallinto suoritti useita etnisiä puhdistuksia strategisista syistä 1930- ja 1940-luvuilla. Jugoslavian hajoamissodissa 1990-luvulla etnisistä puhdistuksista syytettiin sotien kaikkia osapuolia. == Katso myös == *Etniset puhdistukset Bosnian sodassa ==Lähteet== Luokka:Ihmisoikeusloukkaukset
Dystonia

pienoiskuva|Dystoniasta kärsivä henkilö Dystonia on sairaus, jossa aivojen tahdonalaisten lihasten liikkeitä säätelevän keskuksen toiminta häiriytyy. Dystonia aiheuttaa potilaan tahdosta riippumattomia, toistuvia ja nykiviä liikkeitä sekä mahdollisesti pysyviä virheasentoja. == Dystonian muodot == Servikaalinen dystonia on dystonian muoto, jossa häiriö kohdistuu niskan ja hartiaseudun lihaksiin aiheuttaen pään nykiviä liikkeitä ja lopulta mahdollisia pään virheasentoja. Blefarospasmi on dystonian paikallinen muoto, jossa häiriö kohdistuu silmiä ympäröiviin lihaksiin ja aiheuttaa pakonomaista silmien räpyttelyä sekä mahdollisesti silmien täydellisen sulkeutumisen. Oromandibulaarinen dystonia on dystonian muoto, jossa häiriö kohdistuu suun ja nielun alueelle aiheuttaen vaikeuksia syömisessä ja puhumisessa. Tällöin potilaalla saattaa myös syntyä purentaa häiritseviä leuan virheasentoja. Meigen syndrooma on oromandibulaarisen dystonian ja blefarospasmin yhdistelmästä käytettävä nimitys. Spasmodinen dysfonia on äänihuulten ja kurkunpään alueella ilmenevä dystonian muoto, joka aiheuttaa häiriöitä puhumiseen. Käden dystonia on käden tai käsivarren toimintahäiriö, joka estää esimerkiksi kirjoittamisen tai muun toistuvan liiketoiminnon. Dopaherkkä dystonia on lapsuudessa alkava dystonian muoto. Tällöin sairauden syynä on dopamiinin tuotantoon osallistuvan entsyymin muodostumista estävä geenivirhe. == Ennaltaehkäisy ja hoito == Dystonian syytä ei tunneta, eikä siihen ole parantavaa hoitoa. Kuitenkin dystonian varhainen diagnosointi ja säännöllisen kuntoutuksen aloittaminen lievittää taudin oireita ja auttaa ehkäisemään toimintakyvyn vähenemistä. Oireita voidaan lievittää lääkehoidolla sekä botuliinipistosten avulla. Dystonian hoitoon käytetään esimerkiksi amitriptyliini lääkeainetta. == Katso myös == * Autismin kirjo * Dysfasia * Spasmi * Touretten oireyhtymä ==Lähteet== == Aiheesta muualla == * Suomen Dystonia-yhdistys Luokka:Neurologiset sairaudet Luokka:Seulonnan keskeiset artikkelit
Spasmi

Kouristus eli spasmi (latinaksi spasmus, mon. spasmi) on lihaksen voimakas supistustila. Kouristus voi kestää muutamasta sekunnista useisiin tunteihin. Kouristusta voi ilmetä missä kehon lihaksissa tahansa, yleensä kuitenkin niskan alueella tai raajoissa, tai jos kyseessä on yleistynyt liikehäiriö, kouristuksia on raajoissa, niskassa, ja suun alueella. Kouristukset ovat kivuliaita. Jos kouristus kestää tunteja, niin lihaksisto on koetuksella koko sen ajan ja alkaa aikaa myöten surkastua, jos asianmukaista hoitoa ei ole aloitettu. Yleistyneeseen liikehäiriöön ei yleensä voi käyttää botuliini- hoitoa vaan lähinnä lääkitystä ja fysioterapiaa. Lääkityksen aiheuttama kouristelu saattaa johtaa potilaan kuolemaan. == Syitä == Epilepsia ja kilpirauhasen vajaatoiminta sekä Alzheimerin tauti voivat aiheuttaa kouristuksia. Jotkut lääkeaineet kuten antipsykootit voivat aiheuttaa kouristuksia. == Lähteet == Luokka:Hermoston oireet Luokka:Seulonnan keskeiset artikkelit
Kumpulan siirtolapuutarha

Kumpulan siirtolapuutarha on Helsingin toiseksi vanhin siirtolapuutarha. Se perustettiin vuonna 1927. Siirtolapuutarha sijaitsee Kumpulan pientaloalueen ja Käpylän Kisakylän välissä. Alue on kulttuurihistoriallisesti arvokas. Siirtolapuutarha on avoin yleisölle kesäkautena (1.5.–15.9.) Portit suljetaan iltaisin kello 21. Itse palstat ovat jäsenten yksityisaluetta. Palstoja on 268 keskikoon ollessa noin 295 m². Mökkien maksimikoko on 26 m². Kaikessa rakentamisessa tulee noudattaa kaupungin ja yhdistyksen vahvistamia ohjeita. Aluetta hallinnoi ja hoitaa Kumpulan Siirtolapuutarhayhdistys r.y. Yhdistys vuokraa palstat jäsenilleen. Vain Helsingissä kirjoilla oleva voi vuokrata palstan. Vuokraaja voi siirtää vuokrasopimuksen edelleen. Palstoista maksetaan vuosittain maanvuokra Helsingin kaupungille sekä kulutus-, alueen hoito- ja jäsenmaksuja yhdistykselle. Yhdistys järjestää vuosittain sekä sisäisiä että yleisölle avoimia tapahtumia, joista syystori on näkyvin. Yksi alkuperäismökeistä on yhdistyksen omistamana museona. == Katso myös == * Kumpulan kasvitieteellinen puutarha * Vallilanlaakso ==Aiheesta muualla== * Kumpulan siirtolapuutarhayhdistys Luokka:Helsingin siirtolapuutarhat Luokka:Kumpula Luokka:Valtakunnallisesti merkittävät rakennetut kulttuuriympäristöt Suomessa
Punssi

Punssi on arrakilla maustettu makeahko likööri. Punssi levisi Ruotsiin ja Suomeen 1700-luvun alkupuolella, kun maahan alettiin tuoda Jaavasta arrakkia eli palmun mehusta, yrteistä, riisistä ja melassista käyttämällä ja tislaamalla valmistettua alkoholijuomaa. Punssi valmistettiin sekoittamalla arrakkia, vettä, sokeria ja sitruunamehua, myöhemmin juomaan alettiin lisätä myös paloviinaa. Alun perin punssi nautittiin aina kuumana. 1800-luvun puolivälissä punssia alettiin valmistaa teollisesti, jolloin sen tarjoaminen kylmänä kahvin kera yleistyi. Vielä nykyisin myös kylmä punssi tarjoillaan usein lasikupeista. Kuumaa tai kylmää punssia tavataan etenkin Ruotsissa juoda hernekeiton kanssa, mutta myös Suomessa punssin kulutushuippu osuu laskiaiseen, jolloin hernekeittoa nautitaan runsaasti. Kaikkiaan punssin suosio on rajoittunut varsin tarkoin Pohjoismaiden alueelle. ==Lähteet== Luokka:Liköörit Luokka:Ruotsalaiset juomat Luokka:Seulonnan keskeiset artikkelit
Vincenzo Bellini

Vincenzo Bellini (3. marraskuuta 1801 Catania, Sisilia – 23. syyskuuta 1835 Puteaux, Pariisi) oli italialainen oopperasäveltäjä, lyyrisen oopperan mestari ja bel canton lipunkantaja. Bellinin ensimmäinen menestys oli Il Pirata, jonka La Scala oli tilannut häneltä vuonna 1827. Nykyään hänen mestariteoksenaan pidetään yleisimmin Normaa, jonka hän sävelsi vuonna 1831. Bellinin musiikki on hyvin tunteikasta, mahtipontista ja melodista. Hänen oopperoissaan varsinkin tenorien mutta myös sopraanojen osat ovat hyvin vaativia. Puritaanien säveltämisen jälkeen Bellini sairastui ja kuoli 33-vuotiaana Pariisin lähistöllä. Bellini haudattiin myöhemmin kotipaikkakunnalleen Cataniaan. Bellinin musiikki, kuten koko bel canto, koki renessanssin 1950-luvulla, ja tähtisopraanot, kuten Montserrat Caballé ja Maria Callas, rakensivat uraansa laulaen useita Bellinin rooleja. Vaikka Bellinin musiikki on pysynyt suosiossa tämänkin jälkeen, oopperalavalla sitä näkee harvemmin kuin voisi olettaa, koska musiikki asettaa esiintyjille kovia vaatimuksia. Libreton hänen tunnetuimpiin teoksiinsa kirjoitti Felice Romani. ==Oopperat== * Adelson e Salvini (1825, Teatro del Conservatorio di San Sebastiano, Napoli) * Bianca e Fernando (1826, Teatro San Carlo, Napoli) * Il pirata (1827, Teatro alla Scala, Milano) * La straniera (1829, Teatro alla Scala, Milano) * Zaira (1829, Teatro Ducale, Parma) * Capuletit ja Montecchit (1830, La Fenice, Venetsia) * Unissakävelijä (1831, Teatro Carcano, Milano) * Norma (1831, Teatro alla Scala, Milano) * Beatrice di Tenda (1833, La Fenice, Venetsia) * Puritaanit (1835, Théâtre Italien, Pariisi) == Aiheesta muualla == Luokka:Italialaiset säveltäjät Luokka:Italialaiset oopperasäveltäjät Luokka:Romantiikan säveltäjät Luokka:Vuonna 1801 syntyneet Luokka:Vuonna 1835 kuolleet
Kommunistiset symbolit

Kommunistiset symbolit muodostuvat työläisiä ja heidän työvälineitä kuvaavista symboleista, jotka kommunistiset liikkeet kehittivät 1900-luvun alkupuolelta alkaen tunnuksikseen. Tunnetuin kommunistinen symboli on sirppi ja vasara yhteen liitettynä. Vasara kuvaa tehdastyöläisiä ja sirppi kuvaa maalaistyöläisiä. Ne yhdessä kuvaavat proletariaatin eli työväestön yhdistymistä. Toinen erittäin tunnettu symboli on punainen väri. Punalippu on ollut laajan vasemmistolaisen liikkeen symboli jo Ranskan suuresta vallankumouksesta lähtien. Punaisen värin koetaan symboloivan verta, jonka vallankumoukselliset ovat vuodattaneet vallankumouksessa. Kolmas symboli on viisisakarainen punainen tähti. Kommunistiset symbolit on kielletty Unkarissa ja Puolassa.http://www.spiegel.de/international/europe/0,1518,663154,00.html Unkarin Munkáspártin varapuheenjohtaja Attila Vajnai oli 21.2.2003 pitänyt julkisessa tilaisuudessa takissaan punaista tähteä, jonka hän poisti poliisin käskystä. Vajnai tuomittiin 2004 symbolin pitämisestä. Euroopan ihmisoikeustuomioistuin päätti (33629/06) vuonna 2006 kyseessä olleen Euroopan ihmisoikeudensopimuksen vastaisen ilmaisuvapauden rajoittamisen ja tuomitsi Vajnaille korvauksia.https://archive.is/20120526060957/cmiskp.echr.coe.int/tkp197/viewhbkm.asp?sessionId=32385470&skin;=hudoc- en&action;=html&table;=F69A27FD8FB86142BF01C1166DEA398649&key;=44479&highlight;= == Katso myös == * Anarkismisymboliikka * Che Guevaran valokuva * Kaikkien maiden proletaarit, liittykää yhteen! * Kansainvälinen * Kommunistinen manifesti * Nostettu nyrkki * Pieni punainen kirja * Sosialistinen realismi == Lähteet == == Aiheesta muualla ==
Pst

Pst tai PST voi tarkoittaa ainakin seuraavia asioita: *Panssarintorjunta, lyh. pst *Yhdysvaltain Tyynenmeren normaaliaika, lyh. PST, aikavyöhyke Pohjois- Amerikassa
Kunnanvaltuutettu

Kunnanvaltuutettu on kunnanvaltuustoon (kaupungeissa kaupunginvaltuustoon) kunnallisvaaleissa valittu luottamushenkilö. Kaupungeissa käytetään nimitystä kaupunginvaltuutettu. Suomen kunnallisvaaleissa vaalikelpoisia ovat tietyin poikkeuksin kaikki kunnan asukkaat, joilla on kyseisissä vaaleissa äänioikeus eivätkä ole holhouksen alaisia . Nämä kuntalaissa määrätyt poikkeukset ovat : # valtion virkamies, joka hoitaa välittömästi kunnallishallintoa koskevia valvontatehtäviä; # kunnan palveluksessa oleva henkilö, joka toimii kunnanhallituksen tai lautakunnan tehtäväalueen johtavassa tehtävässä tai sellaiseen rinnastettavassa vastuullisessa tehtävässä; #kunnan määräysvallassa olevan yhteisön tai säätiön palveluksessa oleva henkilö, joka asemaltaan voidaan rinnastaa 2 kohdassa tarkoitettuun kunnan palveluksessa olevaan henkilöön; #kuntayhtymän jäsenkunnan valtuuston osalta kuntayhtymän palveluksessa oleva henkilö, joka asemaltaan voidaan rinnastaa 2 kohdassa tarkoitettuun kunnan palveluksessa olevaan henkilöön. Ketään ei voi asettaa kunnallisvaaleissa ehdolle valtuustoon ilman hänen omaa suostumustaan. == Lähteet == Luokka:Suomen kunnallispolitiikka Luokka:Luottamustoimet
Valtuusto

Valtuusto voi tarkoittaa seuraavia asioita: * Kunnanvaltuusto Suomessa * Yhdistyksessä valtuutettujen kokous
Kunnanhallitus Suomessa

Kunnanhallitus (itseänsä kaupungiksi kutsuvissa kunnissa myös kaupunginhallitus, lyhenne KH tai kh) on kunnanvaltuuston itselleen (ja näin kunnallekin) valitsema hallitus. Se on yksi kunnan kolmesta pakollisesta toimielimestä, joka valmistelee valtuuston käsittelemät asiat ja vastaa kunnan hallinnosta ja taloudesta.Kunnan kolmas pakollinen toimielin on valtuuston lisäksi tarkastuslautakunta. Kuntalaki 410/2015. http://www.finlex.fi/fi/laki/ajantasa/2015/20150410#O3L6. Viitattu 18.3.2020. Kunnanhallitus valvoo kunnan etua, edustaa kuntaa ja käyttää sen puhevaltaa. Kunnanhallituksen jäsenet siis valitsee valtuusto. Kunnanhallitukseen voidaan valita kuka tahansa, joka on kyseisessä kunnassa vaalikelpoinen kuntavaaleissa, ei kuitenkaan henkilöä, joka toimii kunnan keskushallinnossa kunnanvaltuuston alaisena, vastaa esimerkiksi lautakunnan esittelijänä kunnanhallituksen käsiteltäväksi tulevien asioiden valmistelusta, on merkittävässä asemassa sellaisessa liiketoimintaa harjoittavassa yhteisössä, jolle kunnanhallituksen tekemät ratkaisut voivat tuottaa olennaista hyötyä tai vahinkoa tai on merkittävässä asemassa kunnan henkilöstön edunvalvonnasta huolehtivassa yhteisössä. Kunnanhallituksen jäsenten enemmistö ei myöskään saa olla kunnan tai kunnan määräysvallassa olevan yhteisön tai säätiön työntekijöitä. Kunnanhallitusten on nautittava kunnanvaltuustojen luottamusta. Mikäli luottamus ei ole voimassa, voi kunnanvaltuusto erottaa kunnanhallituksen ja valita uuden. ==Lähteet== ==Aiheesta muualla== * Kuntalaki * Kunnanhallituksen puheenjohtaja * Kunnallinen protokolla Luokka:Suomen kunnallishallinto
Abessiivi

Abessiivi eli vajanto on sijamuoto, joka ilmaisee puuttumista. Abessiivia voidaan käyttää nomineja ja verbejä taivutettaessa. == Abessiivi eri kielissä == === Suomi === Suomessa abessiivia käytetään puhekielessä murrealueesta riippuen niukasti tai ei ollenkaan, eikä kirjakielessäkään kovin runsaasti. Poikkeuksena verbien ma-infinitiivimuodot (tekemättä), joiden kanssa abessiivia käytetään edelleen produktiivisesti uusienkin verbien kanssa tarkoittamaan tekemättömyyttä. Yleiskielessä abessiivin sijapääte on -tta tai -ttä vokaalisoinnun mukaisesti. Esimerkkejä: * rahatta * näöttä * selittelemättä Joissakin murteissa abessiivin pääte on kuitenkin -ti, mitä eräissä vakiintuneissa yhteyksissä käytetään yleiskielessäkin: * huoleti * ääneti ==== Abessiivi nominien yhteydessä ==== Abessiivin käyttö on paljolti jäänyt muutamiin sanontoihin "fossiiliksi": hatutta päin, kengittä, vaikeuksitta, erotuksetta, muitta mutkitta, pitemmittä puheitta, syyttä suotta. Joka syyttä suuttuu, se lahjatta leppyy. Joka kuritta kasvaa, se kunniatta kuolee. Muutoin sen asemesta käytetään yleensä prepositiota ilman ja partitiivia, esimerkiksi ilman rahaa = rahatta. Eräissä murteissa ilman -sanaa kuitenkin käytetään abessiivin yhteydessä vahvistussanana: ilman rahatta, mitä kirja- ja yleiskielessä alettiin 1900-luvulla pitää virheenä. Tavallisimpia abessiivimuotoisten nominien merkitysryhmiä ovat seuraavat: * tunnesana- abessiivit, jotka voivat kuvata kirjoittajan asennetta lauseen informaatioon: huoletta, surutta * syyabessiivit: syyttä suotta, aiheetta, perusteetta * korvaukseen viittaavat abessiivit: veloituksetta, maksutta, palkatta, korvauksetta, vastikkeetta * sujuvuusabessiivit: ongelmitta, vaivatta, vaikeuksitta, keskeytyksittä, esteettä, virheettä, häiriöttä, tuloksetta * selviytymisabessiivit, jotka arvioivat tapahtuman tulosta: vauriotta, vahingotta, naarmuitta, rangaistuksetta * vahvikeabessiivit: kiistatta, ehdoitta, varauksetta, poikkeuksetta ==== Abessiivi verbien yhteydessä ==== Vaikka abessiivi nominin sijamuotona on nykyään harvinaisehko, verbien kolmannen infinitiivin abessiivi on aivan yleinen nykykielessäkin: Sieni on keittämättä myrkyllinen. Varas hiipi sisään kenenkään huomaamatta. Näistäkin osa on kiteytynyt sanonnoiksi: epäilemättä, säälimättä, hinnasta tinkimättä, äkkiarvaamatta, lukuun ottamatta, riippumatta siitä, siitä huolimatta. === Viro === Virossa abessiivin pääte on -ta. Virossa hyväksytään edelleen preposition käyttö abessiivin kanssa. Suomen ilman-prepositiota vastaa ilma. Virossa voidaan sanoa ja kirjoittaa vaikkapa siilita mutta myös ilma siilita. Virossa ei ole vokaalisointua, joten abessiivin pääte on -ta eikä tä, vaikka sanassa olisikin ä, ö tai ü. === Ersä === Ersämordvassa abessiivin pääte on -(v)tomo tai -(v)t́eme vokaalisoinnusta riippuen. Esimerkiksi: * lovtomo 'ilman lunta, lumeton' * pevt́eme 'ilman loppua, loputon' * tońt́emet́ 'ilman sinua' == Lähteet == Luokka:Sijamuodot
Fenoli

Fenolit ovat orgaanisia yhdisteitä, joissa yksi tai useampi hydroksyyliryhmä (-OH) on liittyneenä suoraan bentseenirenkaaseen. Fenolit ovat heikkoja happoja. Bentseenirenkaan läheisyys vahvistaa OH-ryhmän polaarisuutta, jonka vuoksi vety pystyy irtoamaan siitä protonina. Alkoholit, joissa OH-ryhmä on kiinnittynyt hiiliketjuun, ovat sen sijaan neutraaleja yhdisteitä. Fenoleita esiintyy yleisesti myös luonnossa. Niitä on mm. puiden lehdissä ns. sekundäärisinä aineina, jopa 25 % kuivapainosta. Hieskoivujen puolustusmekanismeja (tunturimittareiden toukkien syömävioitusta vastaan) tutkittaessa niiden lehdistä analysoitiin toista sataa erilaista fenolinsukuista yhdistettä. == Fenoli eli karbolihappo == === Ominaisuudet === Yksinkertaisin fenoli, josta usein käytetään vain nimitystä fenoli, on orgaaninen yhdiste, C6H5OH, joka tunnetaan myös nimillä fenyylialkoholi, karbolihappo ja hydroksibentseeni. Sen moolimassa on 94,1 g/mol, sulamispiste 40,5 °C, kiehumispiste 182 °C, tiheys 1,06 g/cm3 (vesi = 1,0 g/cm3), leimahduspiste 79 °C, itsesyttymislämpötila 715 °C ja CAS-numero 108-95-2. Puhdas fenoli imee vettä ilmasta ja liukenee siihen. Fenoli liukenee osittain veteen sekä hyvin etanoliin, asetoniin ja eetteriin. === Käyttö === Fenolia käytetään nykyään polymeerien (kuten bakeliitin), fenolihartsien, räjähteiden, maalien, lääkkeiden (kuten aspiriinin) ja elintarviketeollisuuden lisäaineiden valmistamisessa. Fenoli ärsyttää ja syövyttää ihoa ja limakalvoja. Se voi tunkeutua ihon läpi elimistöön,{{Lähde|pyydetty=5.9.2024} missä se vaikuttaa hermomyrkkynä. Se aiheuttaa ihottumaa, vaikuttaa keskushermostoon ja vaurioittaa maksaa sekä munuaisia. Aikaisemmin sillä on ollut suuri merkitys desinfiointiaineena. Esimerkiksi keuhkotautisille (tuberkuloosi) järjestetyt sylkykupit olivat käsitelty "karbolihapolla" taudin leviämisen estämiseksi. Sitä on käytetty toisinaan myös vaarallisen arsenikin ja muiden arseeniyhdisteiden asemasta eläinten nahkojen konservoinnissa eli mm. täytettyjen lintujen nahkan sivelyyn sisäpuolelta tuholaisten estämiseksi. Fenolia eli karbolihappoa on käytetty natsi-Saksassa teloitusruiskeena. Fenoliruiske saatettiin antaa joko suoraan sydänlihakseen tai käsivarteen. Yleensä aine vaikutti heti, ja se oli letaali eli johti kuolemaan vain muutamissa sekunneissa.Reponen, O., 1980: s. 207, 255. Noin yksi gramma (10 cc.) riitti surmaamaan ihmisen. == Lähteet == * === Viitteet === == Aiheesta muualla == * * Fenolin OVA-ohje * Kemian työsuojeluneuvottelukunta (KETSU): Fenoli * Terveysportti, metatesaurus: Fenoli * PubChem: Phenol * DrugBank: Phenol * KEGG: Phenol * ChemBlink: Phenol * Toxin and Toxin Target Database (T3DB): Phenol * Luokka:Hapot Luokka:Seulonnan keskeiset artikkelit
Kotte

Kotte (tunnetaan myös nimellä Sri Jayewardenepura tai Sri Jayewardenepura- Kotte; , ) on Sri Lankan lainsäädännöllinen pääkaupunki. Kotte sijaitsee käytännössä pääkaupunkina toimivan Colombon eteläpuolella. Kotte oli muinaisen Kotten kuningaskunnan pääkaupunki 1200–1500-luvuilla. Portugalilaiset saapuivat kaupunkiin 1500-luvulla, mutta hylkäsivät sen ja tekivät Colombosta uuden pääkaupunkinsa. Kotten uudelleenrakentaminen alkoi vasta 1800-luvulla.Evolution of the Parliamentary System The Parliament of Sri Lanka. Web Archive 2012. ==Historia== 1500-luvun Kotte oli vesistöjen suojaama kolmionmuotoinen linnoitus. Kotte-sana tarkoittaakin linnoitusta. Linnoitettu alue oli 2,5 neliökilometrin laajuinen. Sen suojamuurit olivat 2,5-metrisiä.Sri Jayawardenapura Kotte. Divisional Secretariat Office. Web Archive 2012. Portugali valtasi Ceylonin rannikkoalueita vuonna 1505 ja perusti useita kauppa-asemia. Samalla Portugali siirsi pääkaupungin Kottesta Colomboon. Saaren ylänköalueen asukkaat liittoutuivat hollantilaisten kanssa Portugalia vastaan. Lopulta 1658 Portugali joutui vetäytymään saarelta ja hollantilaiset saavat monopolin kanelin myynnissä. Kotten modernisoituminen alkoi 1800-luvulla. Britannia sai sen hallinnan vuonna 1815 ja teki saaresta kruununsiirtomaansa. Rakennustoiminta tuhosi arkeologisia jäänteitä kaupungin aikaisemmasta historiasta. Kotte valittiin itsenäisen Sri Lankan maan uudeksi pääkaupungiksi vuonna 1977, ja Sri Lankan parlamentti on sijainnut Kottessa vuodesta 1982. == Lähteet == Luokka:Aasian pääkaupungit Luokka:Sri Lankan kaupungit
Giacomo Meyerbeer

Giacomo Meyerbeer (oikealta nimeltään Jakob Liebmann Meyer Beer; 5. syyskuuta 1791 Berliini – 2. toukokuuta 1864 Pariisi, RanskaMeyerbeer, Giacomo Nordisk familjebok, Uggleupplagan. 3. palsta 386–387 ) oli saksalaissyntyinen, lähinnä ranskankielisiin grand opéroihin keskittynyt oopperasäveltäjä. Hän syntyi juutalaiseen perheeseen Vogelsdorfissa Saksassa. Hänen oopperansa olivat hyvin suosittuja 1800-luvulla, mutta 1900-luvulla niiden suosio laski. Meyerbeer saavutti jo lapsena mainetta taitavana pianistina, ja hän opiskeli monipuolisesti musiikkia muun muassa Muzio Clementin, Carl Friedrich Zelterin ja Georg Joseph Voglerin johdolla. Hänen ensimmäinen oopperansa Jephtas Gelübde (Jeftan lupaus) ensiesitettiin Münchenissä jouluna 1812 ilman menestystä. Vuonna 1816 Meyerbeer matkusti Italiaan, jossa hän perehtyi syvällisesti italialaiseen oopperaan. Italiassa saamiensa vaikutteiden pohjalta hän sävelsi italiankielisiä oopperoita, jotka saivat myönteisen vastaanoton. Vuonna 1826 Meyerbeer muutti Pariisiin, jossa hän asui vuoteen 1842 saakka. Pariisin vuosinaan hän sävelsi suosituimmat ja elinvoimaisimmiksi osoittautuneet oopperansa. Kun ooppera Les Huguenots (Hugenotit) oli esitetty menestyksekkäästi Meyerbeerin kotikaupungissa Berliinissä, kuningas Fredrik Vilhelm IV nimitti hänet vuonna 1842 hovikapellimestarikseen. Vuonna 1844 ruotsalainen Jenny Lind lauloi loistokkaasti naispääosan Meyerbeerin oopperassa Ein Feldlager in Schlesien (Sotaleiri Sleesiassa). Nuorempaa säveltäjäpolvea edustanut Richard Wagner hyökkäsi 1800-luvun puolivälistä lähtien kiivaasti vanhanaikaisina pitämiään oopperoita ja varsinkin Meyerbeeriä vastaan, minkä vuoksi Meyerbeeriin alettiin yleisemminkin suhtautua väheksyen.Toivo Haapanen ym. (toim.): Musiikin tietokirja (2. painos), s. 315. Helsinki: Otava, 1957. Meyerbeerin veljiä olivat astronomi Wilhelm Beer ja kirjailija Michael Beer.Beer, Nordisk familjebok, Uggleupplagan, 18, palsta 1168–1169 ==Oopperat== * Jephta's Gelübde (23.12.1812, München) * Wirt und Gast (aus Scherz Ernst) (6.1.1814, Stuttgart) * Romilda e Costanza (19.7.1817, Padova) * Semiramide riconosciuta (1819, Torino) * Emma di Resburgo (26.6.1819, Venezia) * Margherita d'Anjou (14.11.1820, Milano) * L'Esule di Granada (12.3.1822, Milano) * Il Crociato in Egitto (7.3.1824, Venezia) * Robert le Diable (21.11.1831, Pariisi) * Les Huguenots (29.2.1836, Pariisi) * Ein Feldlager in Schlesien (7.12.1844, Berliini) * Le Prophète (16.4.1849, Pariisi) * L'Étoile du nord (16.2.1854, Pariisi) * Dinorah (le Pardon de Ploermel) (4.4.1859, Pariisi) * L'Africaine (28.4.1865, Pariisi) == Lähteet == ==Aiheesta muualla== Luokka:Romantiikan säveltäjät Luokka:Saksalaiset säveltäjät Luokka:Saksalaiset oopperasäveltäjät Luokka:Vuonna 1791 syntyneet Luokka:Vuonna 1864 kuolleet
Magdalena Kožená

Magdalena Kožená (s. 1973 Brno) on tšekkiläinen oopperalaulaja, ääni­alaltaan mezzosopraano. Kožená lauloi Brnon konservatorion lapsi­kuorossa ja opiskeli myöhemmin samassa opinahjossa pianonsoittoa ja laulua ennen siirtymistään Bratislavan esittävien taiteiden akatemiaan, josta hän valmistui vuonna 1995. Kožená on voittanut useita merkittäviä kilpailuja sekä koti­maassaan että ulko­mailla, muun muassa kansain­välisen Mozart-kilpailun Salzburgissa 1995. Hän on vieraillut usein maailman oopperoissa sekä ooppera­festivaaleilla. Kožená esiintyy myös konsertti­laulajana. == Laulettuja rooleja == * Dorabella (Mozartin Così fan tutte, Janáček-teatteri, Brno) * Isabella (Rossinin l'Italiana in Algeri, Janáček-teatteri, Brno) * Paride (Gluckin Paride ed Elena, Drottning­holm Festival, Ruotsi) * Orphée (Gluckin Orphée, Théâtre du Châtelet, Pariisi) * Nerone (Monteverdin L’incoronazione di Poppea, Vienna Festival) * Mélisande (Debussyn Pelléas et Mélisande, Leipzig Opera) * Sesto (Mozartin La clemenza di Tito, Edin­burgh Festival) * Cherubino (Mozartin Figaron häät, Aix-en-Provence Festival) == Diskografia == * – Dvořakin, Janáčekin ja Martinun lauluja * – Mozartin, Gluckin ja Myslivečekin aarioita * – ranskan­kielisiä aarioita lähinnä 1800-luvun loppu­puolelta * – laulu­sarjoja viidellä eri kielellä == Aiheesta muualla == * * Luokka:Tšekkiläiset oopperalaulajat Luokka:Mezzosopraanot Luokka:Vuonna 1973 syntyneet Luokka:Elävät henkilöt
Heinonen HK-1 Keltiäinen

pienoiskuva|Heinonen HK-1 "Keltiäinen" Suomen ilmailumuseossa Heinonen HK-1 Keltiäinen on diplomi-insinööri Juhani Heinosen suunnittelema 1-paikkainen lentokone. Koneen ensilento tapahtui 25. elokuuta 1954 ja sitä käytettiin 1970-luvulle asti. Vuonna 1957 Heinonen lensi koneellaan Madridista Turkuun välilaskutta – tämä oli alle 500 kg painavien lentokoneiden maailmanennätys FAI:n mukaan. Pitkään Finnairin moottorikorjaamon johtajana toiminut Juhani Heinonen lensi koneellaan useita eri painoluokan ennätyslentoja. ==Tekniset tiedot== * Matkalentonopeus: 185 km/h * Moottoriteho: 65 hv * Kärkiväli: 6,9 m * Pituus: 5,4 m * Lentopaino: 400 kg ==Museokoneita Suomessa== Kone on Suomen ilmailumuseon kokoelmassa. ==Lähteet== * == Aiheesta muualla == Luokka:Suomalaiset yksityishenkilöiden ilma-alukset Luokka:Suomalaiset yleisilmailukoneet Luokka:1950-luvun yleisilmailukoneet Luokka:Suomalaiset experimental-ilma-alukset Luokka:1950-luvun experimental-ilma-alukset
Häntäluu

thumb|Häntäluu Häntäluu () on ihmisen neljän tai viiden alimman nikaman muodostama kokonaisuus, joka aikuisilla on normaalisti luutunut yhtenäiseksi luuksi. Lapsilla nikamat ovat vielä erillisiä, joten heillä varsinaista häntäluuta ei vielä ole. Häntäluu on surkastuma eli jäänne niiltä ajoilta, jolloin ihmisen esivanhemmilla oli vielä häntä. Esimerkiksi Charles Darwin piti häntäluuta todisteena siitä, että ihminen on kehittynyt hännällisistä eläimistä. Vaikka häntäluu onkin surkastuma, sillä on monien muiden surkastumien tavoin nykyäänkin tehtäviä. Sen tiedetään olevan kiinnittymäkohta yhdeksälle lihakselle, ja se toimii myös eräänlaisena iskunvaimentimena istuutuessa. Häntäluun päälle kaatuminen voi aiheuttaa kovaa ja pitkäänkin jatkuvaa kipua, joka jatkuu usein viikosta pariin kuukauteen. == Aiheesta muualla == * Terveyskirjasto: Häntäluukipu Luokka:Nisäkkäiden anatomia Luokka:Vartalon luusto Luokka:Seulonnan keskeiset artikkelit
Kanadan Grand Prix 2005

Vuoden 2005 Kanadan Grand Prix oli Formula 1 -luokan osakilpailu, joka käytiin 10.–12. kesäkuuta 2005 Circuit Gilles Villeneuven radalla Montrealissa. McLarenin Kimi Räikkönen voitti kauden kolmannen GP:nsä ja kavensi piste-eron MM-sarjaa johtavaan Renault'n Fernando Alonsoon jälleen 22 pisteeseen. Alonso keskeytti. Toinen oli Ferrarin Michael Schumacher ennen brasilialaista Ferrarin kuljettajaa Rubens Barrichelloa. Juan Pablo Montoya hylättiin mustalla lipulla hänen tultuaan varikolta radalle, vaikka varikon ulostulossa paloi punainen valo turva-auton vetämän letkan ohittaessa juuri varikkoa. == Tulokset == Sija Nro Kuljettaja Talli Kierrokset Aika/keskeytys Lähtöruutu Pisteet 1\. 9 Kimi Räikkönen McLaren-Mercedes 70 1.32.09,290 7. 10 2\. 1 Michael Schumacher Ferrari 70 +1,137 2. 8 3\. 2 Rubens Barrichello Ferrari 70 +40,483 20. 6 4\. 12 Felipe Massa Sauber-Petronas 70 +55,139 11. 5 5\. 7 Mark Webber Williams-BMW 70 +55,779 14. 4 6\. 17 Ralf Schumacher Toyota 69 +1 krs. 10. 3 7\. 14 David Coulthard Red Bull-Cosworth 69 +1 krs. 12. 2 8\. 15 Christian Klien Red Bull-Cosworth 69 +1 krs. 16. 1 9\. 11 Jacques Villeneuve Sauber-Petronas 69 +1 krs. 8. 10\. 18 Tiago Monteiro Jordan-Toyota 67 +3 krs. 18. 11\. 21 Christijan Albers Minardi-Cosworth 67 +3 krs. 15. Kesk. 16 Jarno Trulli Toyota 62 Jarrut 9. Kesk. 3 Jenson Button BAR-Honda 46 Ulosajo 1. Kesk. 8 Nick Heidfeld Williams-BMW 43 Moottori 13. Kesk. 4 Takuma Satō BAR-Honda 40 Jarrut 6. Kesk. 20 Patrick Friesacher Minardi-Cosworth 39 Hydrauliikka 19. Kesk. 5 Fernando Alonso Renault 38 Ripustukset 3. Kesk. 6 Giancarlo Fisichella Renault 32 Hydrauliikka 4. Kesk. 19 Narain Karthikeyan Jordan-Toyota 24 Ripustukset 17. DSQ 10 Juan Pablo Montoya McLaren-Mercedes 52 Musta lippu 5. Lähde: Kanadan GP 2005 - F1-ruutu Lähde: Kanadan GP 2005 - F1-ruutu Lähde: Kanadan GP 2005 - F1-ruutu Lähde: Kanadan GP 2005 - F1-ruutu Lähde: Kanadan GP 2005 - F1-ruutu Lähde: Kanadan GP 2005 - F1-ruutu Lähde: Kanadan GP 2005 - F1-ruutu Lähde: Kanadan GP 2005 - F1-ruutu ==Lähteet== == Aiheesta muualla == Luokka:Formula 1 -kausi 2005 Luokka:Kanadan Grand Prix